Donovan's Reef

***Donovan's Reef*** (títol orichinal en anglés, en aragonés ***L'arrecife de Donovan***, estrenada en Aragón con o títol en castellano de ***La taberna del irlandés***, en aragonés ***A tabierna de l'irlandés***) ye una cinta de cine de comedia d'aventuras de cine estausunidense estrenada l'anyo 1963, dirichida por John Ford seguntes un guión adptau por Frank S. Nugent y James Edward Grant (basau en una historia d'Edmund Beloin), con una banda sonora orichinal de Cyril Mockridge, una dirección de fotografía de William H. Clothier, una producción cinematografica de John Ford ta la suya productora cinematografica John Ford Productions y que conta con un elenco formau por John Wayne, Lee Marvin, Elizabeth Allen, Jack Warden, Cesar Romero, Dick Foran, Dorothy Lamour, Marcel Dalio, Mike Mazurki, Jacqueline Malouf, Cherylene Lee, Jeffrey Byron, Edgar Buchanan y Patrick Wayne, entre d'atros actors.

Thomas Gilhooley ye un antigo soldau d'a *[[United States Navy]]* que ha combatiu fa casi que vinte anyos en a Segunda Guerra Mundial. Treballa en un barco de carga y, en veyer que iste pasa dabant d'o suyo destino, una isla en a Polinesia Francesa, salta d'o barco y plega nadando enta lo canto d'a isla. Astí troba a lo suyo antigo amigo Michael Donovan, qui como él ye un antigo "marine" que vive expatriau y que a la vegada ye amigo d'un atro antigo "marine" y medico, William "Doc" Dedham, que ye lo medico d'a isla. Dedham li demana a Donovan que cudie d'os suyos tres fillos mientres que él fa un viache como medico por as islas de l'arredol. Seguindo una tradición d'anyos, Gilhooley y Donovan celebran un cabo d'anyo d'un d'éls barallando-se y desferrando la tabierna *Donovan's Reef*, que como se deduz d'o suyo nombre, ye propiedat de Donovan. A la vegada, en Boston (Estaus Unius), Amelia Dedham se converte en a presidenta d'una empresa familiar (*Dedham Shipping Company*) d'a cual su pai, que ye Doc Dedham, ha heredau la mayoría d'as accions. Amelia decide prebar de conservar o control d'a empresa y viachar enta la Polonesia ta trobar-ie prebas de que su pai (a qui mai no ha conoixiu) ha transgrediu bellas clausulas d'o testamento y, en consecuencia, no puet recibir l'herencio, que asinas pasaría integro a las suyas mans. A noticia de que plegará enta la Polinesia se recibe mientres que Doc se troba fuera, y los suyos amigos deciden amagar a los suyos tres fillos mestizos ta quitar problemas con Amelia, a qui no conoixen pero de qui sospeitan que estará una muller severa que no veyerá bien ixo de tener tres chirmanastros. A forma d'amagar-los ye fer-los pasar por fillos de Donovan. Cuan finalment plega Amelia, poquet a poquet Donovan descubre que no ye tan plastinyosa como sospeitaba y que amás tienen aficions comuns, a la vegada que Amelia descubre que Donovan ye lo propietario d'una empresa de transporte maritimo local y se siente intresada por él y por os tres ninos que soposa fillos d'él. Pero encara no conoix que en realidat son os suyos tres chirmanastros y encara no ha plegau Doc, su pai.

A cinta s'ambienta en a suya epoca actual (1963) en a Polinesia Francesa y las suyas escenas se filmoron en Hawaii y en os Paramount Studios en Los Angeles.

## Elenco

## Se veiga tamién
* Cine en 1963.
* Cintas de 1963.

## Referencias

## Vinclos externos
*  ''Donovan's Reef'' en Internet Movie Database.
*  ''Donovan's Reef'' en TCM Movie.
*  ''Donovan's Reef'' en l**[[American Film Institute Catalog]]'' de l**American Film Institute*.
*  [https://www.youtube.com/watch?v=dILqoEkQ6Hw Tráiler de *Donovan's Reef''] en Youtube.